ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1055/96 υποβολή: Stephen Hughes (PSE) προς την Επιτροπή (13 Μαΐου 1996)

Θέμα: Ελεύθερη κυκλοφορία οικοσίτων ζώων ανάμεσα στη Σουηδία, το Ηνωμένο Βασίλειο και την Ιρλανδία

Σε επιστολή με ημερομηνία 8 Ιουλίου 1995 που έλαβα από τον Επίτροπο Fischler, ο Επίτροπος δήλωνε: «η Σουηδία έχει προσφάτως τροποποιήσει τη νομοθεσία της και έχει προβλέψει παρόμοιο καθεστώς εισόδου στη χώρα για όλους τους σκύλους και τις γάτες από την ηπειρωτική Ευρώπη, όπως περιγράφεται ανωτέρω. Επιπροσθέτως η Συνθήκη περί προσχωρήσεως της Σουηδίας προβλέπει να ισχύουν για την κυκλοφορία σκύλων και γατών ανάμεσα στη Σουηδία, το Ηνωμένο Βασίλειο και την Ιρλανδία παρόμοιες διευθετήσεις με ό,τι εφαρμόζεται στην κυκλοφορία ανάμεσα στην Ιρλανδία και το Ηνωμένο Βασίλειο. Οι ακριβείς ρυθμίσεις αυτής της διακινήσεως επί του παρόντος συζητούνται από τη Σουηδία, την Ιρλανδία, το Ηνωμένο Βασίλειο και την Επιτροπή.

Θα μπορούσε η Επιτροπή να ενημερώσει σχετικά με το πώς βαίνουν επί του παρόντος αυτές οι συζητήσεις και να αναφέρει την πιθανή ημερομηνία για την οποία θα μπορούσε κανείς να αναμένει ελεύθερη κυκλοφορία για τα οικόσιτα ζώα ανάμεσα στο Ηνωμένο Βασίλειο και τη Σουηδία;

Aπάντηση του κ. Fischler εξ ονόματος της Επιτροπής (29 Μαΐου 1996)

Οι αρχές του Ηνωμένου Βασιλείου δηλώνουν ότι οι συζητήσεις για το θέμα αυτό συνεχίζονται. Δεν είναι σε θέση να καθορίσουν τελική ημερομηνία για την ολοκλήρωση των εν λόγω συζητήσεων. Συνεπώς, η Επιτροπή δεν είναι σε θέση να δώσει μία πιθανή ημερομηνία κατά την οποία θα μπορούσαμε να αναμένουμε την έναρξη της ελεύθερης κυκλοφορίας σκύλων και γατών μεταξύ Ηνωμένου Βασιλείου και Σουηδίας.
ΓΡΑΠΤΗ ΕΡΩΤΗΣΗ E-0921/96 υποβολή: Josι Torres Couto (PSE) προς την Επιτροπή (23 Απριλίου 1996)

Θέμα: Ευρωπαϊκό Κοινωνικό Ταμείο - Καθυστερήσεις πληρωμών / αντισταθμίσεις

Στα πλαίσια δημοσίας ακροάσεως που οργάνωσε η Επιτροπή Κοινωνικών Υποθέσεων σχετικά με το Ευρωπαϊκό Κοινωνικό Ταμείο, η Επίτροπος κ. Παπανδρέου, μήνες πριν από τη λήξη της θητείας της, έκανε μνεία σημαντικών καθυστερήσεων στην μεταφορά πιστώσεων από τις Βρυξέλλες προς τα κράτη μέλη κατά την περίοδο 1988/89, οφειλόμενες σε μια ατυχή και παρατεταμένη αβαρία του μηχανογραφικού συστήματος (πρβλ. εγγραφή της ως άνω δημοσίας ακροάσεως)!

Είναι σε θέση η Επιτροπή να δώσει στοιχεία σχετικά με την πραγματική διάρκεια της αβαρίας αυτής και να διευκρινίσει επακριβώς την χρονική έκταση των εκ της αβαρίας αυτής προκληθεισών καθυστερήσεων στην μεταφορά πιστώσεων προς την Πορτογαλία;

Ποιά αντισταθμιστικά μέτρα έλαβε η Επιτροπή για να αποζημιώσει τους επιχειρηματίες για τις πολλαπλές ζημιές που υπέστησαν λόγω των καθυστερήσεων αυτών;

Απάντηση του κ. Flynn εξ ονόματος της Επιτροπής (7 Ιουνίου 1996)

Η Επιτροπή πληροφορεί τον αξιότιμο βουλευτή ότι οι αποφάσεις και οι προκαταβολές του Ευρωπαϊκού Κοινωνικού Ταμείου (ΕΚΤ) για την Πορτογαλία σχετικά με τα έτη 1988 και 1989 πραγματοποιήθηκαν στις παρακάτω ημερομηνίες:

>TABLE>

Δεν υπήρξε επομένως καμία καθυστέρηση σχετικά με τις πληρωμές του ΕΚΤ προς την Πορτογαλία για τα διαρεύσαντα έτη.
ΓΡΑΠΤΗ ΕΡΩΤΗΣΗ E-1180/96 υποβολή: James Provan (PPE) προς την Επιτροπή (15 Μαΐου 1996)

Θέμα: Το χρέος του αναπτυσσόμενου κόσμου

Εξετάζει μήπως η Επιτροπή προτάσεις για μείωση του κόστους του διεθνούς χρέους πολλών αναπτυσσομένων χωρών, έτσι ώστε να μπορούν να χρηματοδοτηθούν προγράμματα για την υγεία και την παιδεία και να αρχίσει η ανάπτυξη της οικονομίας;

Απάντηση του κ. Pinheiro εξ ονόματος της Επιτροπής (17 Ιουνίου 1996)

Η Επιτροπή ενδιαφέρεται για το χρέος που αντιμετωπίζουν πολλές αναπτυσσόμενες χώρες και ιδιαίτερα οι βαρειά χρεωμένες χώρες. Το χρέος τους μπορεί να αποτελέσει εμπόδιο για την ανάπτυξη, εφόσον η εξυπηρέτηση του χρέους παίρνει σημαντικό τμήμα των περιορισμένων πόρων του προϋπολογισμού. Η Επιτροπή παρακολουθεί από κοντά την κατάστση του χρέους των χωρών ΑΚΕ και ενδιαφέρεται για την πρόσφατη πρόταση του Διεθνούς Νομισματικού Ταμείου και της Παγκόσμιας Τράπεζας, για περαιτέρω ελάφρυνση του χρέους για τις βαρειά επιβαρυμένες με ιδιαίτερα βαρύ χρέος φτωχές χώρες.

Η Επιτροπή σε διάφορες διεθνείς σκηνές φρόντισε να ληφθούν πιο συστηματικά υπόψη τα προβλήματα που συνδέονται με τα χρέη των αναπτυσσόμενων χωρών και έχει ήδη λάβει μέτρα για να μειώσει το χρέος των χωρών ΑΚΕ. Από την Λομέ IV και μετά, όλη η ευρωπαϊκή βοήθεια για την ανάπτυξη, εκτός από τα επιχειρηματικά κεφάλαια, παρέχεται σε μορφή δανείων. Επιπλέον, κατά τη διάρκεια της ενδιάμεσης αναθεώρησης της συνθήκης Λομέ IV, η Κοινότητα επιβεβαίωσε την προθυμία της να συμβάλει εποικοδομητικά και ενεργά στην ελάφρυνση του χρέους των κρατών ΑΚΕ και αποφάσισε να μετατρέψει σε επιχορηγήσεις όλα τα βάσει προηγούμενων συμβάσεων ειδικά δάνεια τα οποία δεν είχαν ακόμα δεσμευτεί. Έτσι, διατέθηκαν ακόμα 150 εκατ. ECU στις χώρες αυτές υπό μορφή μη επιστρεπτέας ενίσχυσης.

Σε γενικότερους όρους, είναι σημαντικό να συγκεντρωθούν και να διακριθούν οι ροές της βοήθειας στις βαρειά χρεωμένες χώρες, ενώ δεν θα πρέπει να περισπώνται οι πόροι από άλλες αναπτυσσόμενες χώρες. Η Κοινότητα είναι ένας κύριος χορηγός της αναπτυξιακής βοήθειας σε πολλές από τις βαρειά χρεωμένες χώρες. Μέσω της αναπτυξιακής της βοήθειας και ιδιαίτερα της ενίσχυσής της για διαρθρωτική προσαρμογή, τεχνική στήριξη και τον διάλογό της σχετικά με την ανάπτυξη πολιτικής με τις αναπτυσσόμενες χώρες, η Κοινότητα υποστηρίζει τις προσπάθειες αυτών των χωρών να αναλάβουν οικονομικές μεταρρυθμίσεις με στόχο να επιτύχουν την αειφόρο ανάπτυξη. Η Κοινότητα στην υποστήριξή της για διαρθρωτική προσαρμογή δίνει μεγάλη έμφαση, στην κάλυψη των δαπανών στον τομέα της υγείας και της εκπαίδευσης ενώ το 70% των κεφαλαίων υποκατάστασης από την κοινοτική υποστήριξη στην διαρθρωτική προσαρμογή, διοχετεύεται σ' αυτούς τους τομείς.
ΓΡΑΠΤΗ ΕΡΩΤΗΣΗ E-0483/96 υποβολή: Peter Crampton (PSE) προς την Επιτροπή (1 Μαρτίου 1996)

Θέμα: Θανάτωση καρχαριών

Εν όψει της θανάτωσης καρχαριών σε ευρεία κλίμακα για την παρασκευή στα εστιατόρια σούπας από τα πτερύγιά τους,

προτίθεται να εισαγάγει η Επιτροπή μέτρα και εάν ναί ποιά και πότε προκειμένου να απαγορευθεί η εισαγωγή πτερυγίων καρχαριών στα κράτη μέλη της ΕΕ;

Aπάντηση της κας Bonino εξ ονόματος της Επιτροπής (12 Απριλίου 1996)

Η Επιτροπή είναι ενήμερη του γεγονότος ότι γίνεται εκμετάλλευση σε ευρεία κλίμακα ορισμένων ειδών καρχαριών για τα πτερύγιά τους, καθώς επίσης και για το δέρμα και για το κρέας τους και ότι το επίπεδο εκμετάλλευσης είναι υπερβολικό και μπορεί να αποβεί μακροχρόνια εις βάρος της επιβίωσης ορισμένων ειδών καρχαριών.

Κατά την ένατη συνεδρίαση της συνδιάσκεψης των συμβαλλόμενων μερών της σύμβασης για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση (CITES), η οποία πραγματοποιήθηκε το Νοέμβριο του 1994, οι συμμετέχοντες εξέφρασαν την ανησυχία τους σχετικά με τον ανωτέρω κίνδυνο και την έλλειψη κατάλληλης παρακολούθησης και ελέγχου του διεθνούς εμπορίου των προϊόντων και τεμαχίων καρχαριών. Η συλλογή δεδομένων ανά είδος, συγκεκριμένα, παρουσιάζει ιδιαίτερη δυσκολία εάν ληφθεί υπόψη ότι προς το παρόν γίνεται εκμετάλλευση περίπου 100 ειδών καρχαριών για εμπορικούς ή ψυχαγωγικούς σκοπούς και ότι διάφορες χώρες ανά τον κόσμο χρησιμοποιούν αυτόν τον θαλάσσιο πόρο. Για το λόγο αυτό, υπάρχει ψήφισμα που καλεί τα συμβαλλόμενα μέρη στη CITES να παράσχουν πληροφορίες σχετικά με το εμπόριο και τη βιολογική κατάσταση των ειδών των καρχαριών και, ιδίως, δεδομένα για τις συναλλαγές και τα συνήθη αλιεύματα. Η Επιτροπή της CITES για τα ζώα κλήθηκε να εξετάσει και να συνοψίσει τις πληροφορίες που θα παράσχουν τα συμβαλλόμενα μέρη, ο οργανισμός τροφίμων και γεωργίας των Ηνωμένων Εθνών, οι διάφορες άλλες διεθνείς οργανώσεις διαχείρισης της αλιείας καθώς και οι μη κυβερνητικές οργανώσεις. Ένα έγγραφο προς συζήτηση θα διανεμηθεί κατά την επόμενη συνεδρίαση της συνδιάσκεψης των συμβαλλόμενων μερών στη CITES, που θα λάβει χώρα τον Ιούνιο του 1997.

Η CITES εφαρμόζεται στην Κοινότητα με τον κανονισμό (ΕΟΚ) αριθ. 3626/82 ((ΕΕ L 384, 31.12.1982. )). Η Κοινότητα συμμετέχει πλήρως στις εργασίες της συνδιάσκεψης των συμβαλλόμενων μερών, των επιτροπών και των ομάδων εργασίας. Κάθε προτεινόμενο από την Επιτροπή μέτρο για τους καρχαρίες θα βασίζεται στα αποτελέσματα της εν λόγω διαδικασίας.
ΓΡΑΠΤΗ ΕΡΩΤΗΣΗ E-0361/96 υποβολή: Karl Schweitzer (NI) προς την Επιτροπή (22 Φεβρουαρίου 1996)

Θέμα: Πλαστογραφίες στο πρόγραμμα Joule

Εν αναφορά προς δημοσιεύματα των περιοδικών «Der Spiegel» και «Sonnenzeitung» τίθενται τα εξής ερωτήματα:

1. Αληθεύουν οι ισχυρισμοί που δημοσιεύθηκαν στο αυστριακό περιοδικό «Sonnenzeitung» ότι στο πρόγραμμα Jοule εντοπίσθηκαν πλαστογραφήσεις εκθέσεων εμπειρογνωμόνων που είχαν αρνητικές συνέπεις στην έρευνα ανανεώσιμων μορφών ενέργειας;

2. Ποιές δράσεις έχει αναλάβει η Επιτροπή για να περιορίσει αυτές τις επιζήμιες συνέπειες και να βοηθήσει στην προβολή των απόψεων των εμπειρογνωμόνων;

3. Εντοπίσθηκαν και ανακρίθηκαν οι δράστες, και ποιά περαιτέρω δράση ανελήφθη;

4. Ευσταθεί ο ισχυρισμός που δημοσιεύθηκε στις 18.12.1995 στο περιοδικό «Der Spiegel» ότι μετατέθηκε ο Wolfgang Palz, Γερμανός επικεφαλής της αρμόδιας για τις ανανεώσιμες μορφές ενέργειας υπηρεσίας, ενώ παραμένει στη θέση του ο Ezio Andreta, ο οποίος είναι ύποπτος ότι διέπραξε τις πλαστογραφήσεις ή συμμετείχε σε αυτές;

5. Ποιά μέτρα προτίθεται να λάβει η Επιτροπή για να αντιμετωπίσει τις ενέργειες αυτές που βλάπτουν την έρευνα των φιλοπεριβαλλοντικών ανανεώσιμων μορφών ενέργειας;

Απάντηση της κας Cresson εξ ονόματος της Επιτροπής (25 Aπριλίου 1996)

1.-2. Η Επιτροπή έχει ήδη διαψεύσει μέσω του τύπου και έχει αποδείξει στο Κοινοβούλιο ότι οι κατηγορίες περί πλαστογραφίας των εκθέσεων των εμπειρογνωμόνων εις βάρος της έρευνας αναενώσιμων μορφών ενεργείας ήταν αβάσιμες. Η Επιτροπή απορρίπτει επίσης δυναμικά κάθε αβάσιμη καταγγελία κατά του κ. Andreta, διευθυντού υπεύθυνου για τις ενέργειες έρευνας και τεχνολογικής ανάπτυξης στον τομέα της ενέργειας.

Η επιτροπή έρευνας, τεχνολογικής ανάπτυξης και ενέργειας του Κοινοβουλίου, παρατήρησε εκ μέρους της, ότι οι αποφάσεις της Επιτροπής σχετικά με την αξιολόγηση των προτάσεων έργων έρευνας και τεχνολογικής ανάπτυξης, οι οποίες υπεβλήθησαν στο πλαίσιο της πρώτης πρόσκλησης υποβολής προτάσεων του προγράμματος Joule, ελήφθησαν από την Επιτροπή, με σύμφωνο τρόπο ως προς τις εκτελεστικές της εξουσίες.

3.-4. Ωστόσο, δεδομένων των στοιχείων που ήρθαν στο φως από το σύνολο των συμμετεχόντων στην εν λόγω αξιολόγηση, η Επιτροπή, με στόχο την παροχή της μεγαλύτερης δυνατής διαφάνειας και να εξασφαλίσει, κάτω από όλες τις συνθήκες την τήρηση των διαδικασιών, αποφάσισε την εκτέλεση λεπτομερούς έρευνας επί του θέματος. Στο πλαίσιο αυτό, και βάσει των οργανωτικών της αρμοδιοτήτων, ο κ. Palz ετοποθετήθη εν αναμονή των αποτελεσμάτων, με τη σύμφωνη γνώμη, σε άλλη θέση εργασίας.

5. Η Επιτροπή κατάρτισε στις 18 Δεκεμβρίου 1995, συμπληρωματικά ως προς την απόφασή της της 24ης Ιουλίου 1995 σχετικά με την αξιολόγηση 181 έργων έρευνας, αναπληρωματικό κατάλογο στον οποίο περιλαμβάνονται, σε μεγάλη πλειοψηφία, έργα στον τομέα των ανανεώσιμων ενεργειών. Εξάλλου, δημοσίευσε επί του θέματος νέα πρόσκληση υποβολής προτάσεων στις 16 Ιανουαρίου 1996 και ανέλαβε την υλοποίηση ενός σχεδίου δράσεων με στόχο ιδίως την πληροφόρηση των εν δυνάμει υποψηφίων και την εξασφάλιση της ποιότητας των προτάσεων που θα υποβληθούν.
ΓΡΑΠΤΗ ΕΡΩΤΗΣΗ E-1352/96 υποβολή: Jean-Yves Le Gallou (NI) προς την Επιτροπή (3 Iουνίου 1996)

Θέμα: Kοινοτικές επιχορηγήσεις προς συλλόγους, μη κυβερνητικές οργανώσεις και διάφορους οργανισμούς

Για τη θέση B7-5010 (κοινοτική συμμετοχή σε δράσεις υπέρ αναπτυσσομένων χωρών που εκτελούνται από μη κυβερνητικές οργανώσεις) δύναται η Επιτροπή των Ευρωπαϊκών Κοινοτήτων να γνωστοποιήσει τον πλήρη κατάλογο των συλλόγων, μη κυβερνητικών οργανώσεων ή οργανισμών που λαμβάνουν κοινοτικές επιχορηγήσεις καθώς και το ακριβές ποσό αυτών των επιχορηγήσεων κατά το τελευταίο λήξαν οικονομικό έτος;

Απάντηση του κ. Pinheiro εξ ονόματος της Επιτροπής (28 Ιουνίου 1996)

Η Επιτροπή δημοσιεύει κάθε χρόνο και το ανακοινώνει στο Κοινοβούλιο και στο Συμβούλιο, έκθεση σχετικά με τις συγχρηματοδοτήσεις με τους μη κυβερνητικούς οργανισμούς (ΜΚΟ) βάσει του κονδυλίου του προϋπολογισμού Β7-6000 (ex B7-5010), με παράρτημα που περιέχει τον πλήρη κατάλογο των συγχρηματοδοτούμενων προγραμμάτων κατά τη διάρκεια του οικονομικού έτους. Ο κατάλογος αυτός αναφέρει τους δικαιούχους ΜΚΟ, τον τίτλο του προγράμματος, το συνολικό κόστος και την κοινοτική συνεισφορά.

Αντίκτυπο αυτού του ογκώδους εγγράφου (που αφορά το οικονομικό έτος 1994) διαβιβάστηκε απευθείας στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου.

Η δημοσίευση της έκθεσης 1995 προβλέπεται το τελευταίο τρίμηνο αυτού του έτους.
ΓΡΑΠΤΗ ΕΡΩΤΗΣΗ E-0948/96 υποβολή: Amedeo Amadeo (NI) προς την Επιτροπή (26 Απριλίου 1996)

Θέμα: Πολιτική και απασχόληση

Η μείωση των κοινοτικών τιμών και η σημαντική πτώση της παραγωγής που επιβλήθηκε στους γεωργοπαραγωγούς της Ευρωπαϊκής Ένωσης από τη μεταρύθμιση της ΚΓΠ και τις συνφωνίες του Γύρου της Ουρουγουάης της ΓΣΔΕ, είχαν σοβαρές συνέπειες στην απασχόληση στον γεωργικό τομέα και στις αγροτικές περιφέρειες της Ένωσης.

Η μείωση των θέσεων εργασίας, που πλήττει όχι μόνο τους μισθωτούς στον τομέα της γεωργίας, αλλά και τους ανεξάρτητους παραγωγούς, θα γίνει αισθητή κυρίως στους τομείς οι οποίοι έως σήμερα ελάμβαναν ουσιαστική ενίσχυση. Επιπλέον, θα υπάρξουν αρνητικές επιπτώσεις στους τομείς όπου η δραστηριότητα εξαρτάται, σε προγενέστερη ή μεταγενέστερη φάση της παραγωγής, από τη γεωργία.

Θα πρέπει λοιπόν να προαχθεί η απασχόληση στον τομέα της γεωργίας και ζητείται από την Επιτροπή:

1. να αναγνωρίσει το επαγγελματικό καθεστώς της εργαζόμενης στον γεωργικό τομέα, με τροποποίηση της οδηγίας 86/613/ΕΟΚ ((ΕΕ L 359 της 19.12.1986, σελ. 56.)), η οποία συνιστά στα κράτη μέλη να αποδώσουν χωριστά δικαιώματα στις συζύγους των ασκούντων ανεξάρτητη δραστηριότητα.

2. να υποστηρίξει τη δημιουργία υπηρεσιών κοινωνικής πρόνοιας, όπως βοήθεια για τα παιδιά και τους ηλικιωμένους, μεταφορές, υγεία, υπηρεσίες αναπλήρωσης, κέντρα παραγωγής της εργασίας και συμβουλευτικά κέντρα για τις επιχειρήσεις, προκειμένου να μπορέσουν οι γυναίκες να αφιερωθούν σε νέα καθήκοντα.

3. να εγκρίνει πρωτοβουλίες για την ενθάρυνση της ενσωμάτωσης στη νομοθεσία των κρατών μελών, ρυθμίσεων για την προστασία της εργασίας, τη βοήθεια σε θέματα τεχνικής ασφάλειας και ιατρικής της εργασίας στις γεωργικές επιχειρήσεις οικογενειακού χαρακτήρα.

Απάντηση του κ. Flynn εξ ονόματος της Επιτροπής (14 Ιουνίου 1996)

Στο πλαίσιο του τέταρτου μεσοπρόθεσμου προγράμματος κοινοτικής δράσης για τις ίσες ευκαιρίες ανδρών και γυναικών (1996-2000) ((Απόφαση του Συμβουλίου 95/593/ΕΚ της 22.12.1995 - ΕΕ αριθ. L 335 της 30.12.1995. )), η βελτίωση της κατάστασης των γυναικών στις οικογενειακές γεωργικές εκμεταλλεύσεις των αγροτικών ζωνών αναγνωρίζεται ως πρόκληση για το μέλλον.

Σ' αυτό το πλαίσιο, η οδηγία 86/613/ΕΟΚ του Συμβουλίου της 11 Δεκεμβρίου 1986 ((ΕΕ L 359 της 19.12.1986. )) επί της εφαρμογής της αρχής για την ίση μεταχείριση ανδρών και γυναικών που ασκούν ανεξάρτητη δραστηριότητα, συμπεριλαμβανομένης της γεωργικής δραστηριότητας, δεν φαίνεται να είχε τον αναμενόμενο αντίκτυπο από την αρχή, λόγω της μετριότητας των υποχρεώσεων που επιβάλλει. Εντούτοις, η Επιτροπή θα συνεχίσει να μελετά την πρόοδο που έχει επιτευχθεί στον αντίκτυπο της εν λόγω οδηγίας και θα προτείνει ενέργειες που στοχεύουν την προώθηση των στόχων της. Επιπλέον, αφού θα έχει αξιολογήσει λεπτομερώς την κατάσταση και θα προβεί σε ευρείες διαβουλεύσεις με όλους τους ενδιαφερόμενους εταίρους, η Επιτροπή θα προτείνει οδηγία που θα τροποποιεί την οδηγία 86/613/ΕΟΚ σκοπεύοντας να ανταποκριθεί στις πραγματικές ανάγκες αυτού του τομέα, μεταξύ άλλων την αναγνώριση της επαγγελματικής κατάστασης της γυναίκας γεωργού και την θέσπιση υπηρεσιών βοήθειας και αντικατάστασης καθώς και δομές πληροφόρησης.
ΓΡΑΠΤΗ ΕΡΩΤΗΣΗ E-1274/96 υποβολή: Hans-Gert Poettering (PPE) προς την Επιτροπή (24 Μαΐου 1996)

Θέμα: Θανατική ποινή στον Zabiullah Mahrami

Παρά τις αντίθετες δηλώσεις της ιρανικής κυβέρνησης, στο Ιράν απαγγέλθηκε νέα θανατική ποινή σε μέλος της θρησκευτικής κοινότητας των Μπαχάϊ. Η καταδικαστική αυτή απόφαση εντάσσεται στο πλαίσιο της συστηματικής δίωξης της μεγαλύτερης αυτής θρησκευτικής μειονότητας του Ιράν, γεγονός που έχει ήδη αναφερθεί σε έγγραφα της Επιτροπής των Ηνωμένων Εθνών για τα Ανθρώπινα Δικαιώματα. Ερωτώ, συνεπώς, την Επιτροπή: Έχει ενημερωθεί η Επιτροπή σχετικά με την θανατική αυτή ποινή που έχει απαγγελθεί στον Zabiullah Mahrami λόγω της ιδιότητάς του ως μέλους της θρησκευτικής κοινότητας των Μπαχάϊ; Τι προτίθεται να πράξει η Επιτροπή κατά της νέας αυτής παραβίασης των δικαιωμάτων του ανθρώπου στο Ιράν; Τι ενέργειες σκοπεύει να αναλάβει η Επιτροπή προκειμένου να αποτρέψει την περαιτέρω καταδίωξη θρησκευτικών μειονοτήτων στο Ιράν;

Απάντηση του κ. Marin εξ ονόματος της Επιτροπής (27 Ιουνίου 1996)

Η Επιτροπή γνωρίζει την καταδίκη εις θάνατο που εκδόθηκε για τον κ. Mahrami, έναν Μπαχάϊ από την πόλη του Yazd. Η Επιτροπή γνωρίζει τη δίωξη που υφίσταται αυτή η θρησκευτική μειονότητα από την τεκμηρίωση της επιτροπής των Ηνωμένων Εθνών για τα δικαιώματα του ανθρώπου.

Στην περίπτωση του κ. Mahrami, η ιρανική κυβέρνηση γνωρίζει το ενδιαφέρον της Ευρωπαϊκής Ένωσης. Από πληροφορίες φαίνεται ότι η θανατική ποινή του κ. Mahrami έχει ανατραπεί και η υπόθεση αυτή βρίσκεται τώρα ενώπιον πιο αρμόδιου δικαστηρίου στο Yazd. Απ'ό,τι ξέρει η Επιτροπή, εξακολουθούν οι νομικές διαδικασίες κατά του κ. Mahrami αλλά η θανατική καταδίκη δεν φαίνεται ότι θα εκτελεστεί.

Όσον αφορά τη δίωξη που υφίστανται θρησκευτικές μειονότητες στο Ιράν, η Επιτροπή τονίζει ότι το θέμα των δικαιωμάτων του ανθρώπου αποτελεί σημαντικό στοιχείο στον κρίσιμο διάλογο της Ευρωπαϊκής Ένωσης με το Ιράν. Αυτό επιτρέπει στην Ένωση να θίξει το θέμα των μεμονωμένων δικαιωμάτων του ανθρώπου καθώς και τη γενικότερη μεταχείριση των μειονοτήτων και να πιέζει πολιτικά το Ιράν σχετικά με ειδικά θέματα.

Επιπλέον, η Κοινότητα, που εκπροσωπείται από την Επιτροπή, έχει το καθεστώς του παρατηρητή στην επιτροπή των Ηνωμένων Εθνών για τα δικαιώματα του ανθρώπου και υποστηρίζει την Προεδρία της Ευρωπαϊκής Ένωσης. Η Ευρωπαϊκή Ένωση παρουσίασε ψήφισμα στην επιτροπή των Ηνωμένων Εθνών για τα δικαιώματα του ανθρώπου, στις 23 Απριλίου 1996, σχετικά με τα δικαιώματα του ανθρώπου στο Ιράν, με ειδική μνεία στη μεταχείριση, που εισάγει διακρίσεις των εθνικών μειονοτήτων, συμπεριλαμβανομένων των Μπαχάϊ.

Το Αξιότιμο Μέλος του Κοινοβουλίου μπορεί να είναι βέβαιο ότι η Επιτροπή θα συνεχίσει να παρακολουθεί από κοντά την κατάσταση του κ. Mahrami και άλλων Μπαχάϊ και ότι θα ενθαρρύνει την παρέμβαση προς τις Ιρανικές αρχές για ειδικές παραβιάσεις των δικαιωμάτων του ανθρώπου.
ΓΡΑΠΤΗ ΕΡΩΤΗΣΗ E-0994/96 υποβολή: Richard Howitt (PSE) προς την Επιτροπή (26 Απριλίου 1996)

Θέμα: Ρήτρα μη διάκρισης υπέρ των ατόμων με ειδικές ανάγκες στη Συνθήκη για την Ευρωπαϊκή Ένωση

Για ποιο λόγο η Επιτροπή παρέλειψε να συμπεριλάβει ειδική αναφορά στα άτομα με ειδικές ανάγκες όταν υποστήριξε την ενσωμάτωση ρήτρας μη διάκρισης στη Συνθήκη στην τελική πρότασή της προς τη Διακυβερνητική Διάσκεψη;

Τι επιπτώσεις θα έχει μια γενική ρήτρα μη διάκρισης σε σχέση με μια ειδική ρήτρα για τα άτομα με ειδικές ανάγκες, τόσο σε επίπεδο παράγωγου δικαίου όσο και σε επίπεδο δραστηριότητας του Ευρωπαϊκού Δικαστηρίου, που θα αφορά τις διακρίσεις που αντιμετωπίζουν οι ευρωπαίοι πολίτες με ειδικές ανάγκες στην καθημερινή ζωή τους;

Προτίθεται η Επιτροπή να αναθεωρήσει τη θέση της επί του θέματος;

Απάντηση του κ. Oreja εξ ονόματος της Επιτροπής (29 Μαΐου 1996)

Στη γνώμη της Επιτροπής της 28ης Φεβρουαρίου 1996 σχετικά με τη Διακυβερνητική Διάσκεψη, η οποία είχε τον τίτλο «ενίσχυση της πολιτικής της Ένωσης και προετοιμασία της διεύρυνσης» ((Έγγρ. COM (96) 90 τελικό. )), αναφέρεται ότι θα πρέπει να περιληφθούν στη συνθήκη διατάξεις σχετικά με την απαγόρευση κάθε είδους διάκρισης.

Μία γενική ρήτρα εναντίον των διακρίσεων θα είχε το πλεονέκτημα να περιλαμβάνει το σύνολο των αιτιών διάκρισης και όχι μόνο η διάκριση με βάση την εθνικότητα. Κατά συνέπεια, αν μια τέτοια ρήτρα ενσωματωθεί στη συνθήκη θα ωφελήσει επίσης και τα άτομα με ειδικές ανάγκες, παρά το γεγονός ότι δεν γίνεται ειδική μνεία στα άτομα αυτά. Θα εναπόκειται πλέον στο Δικαστήριο να εξασφαλίζει την τήρησή της ως μιας γενικής αρχής που αποτελεί μέρος της συνθήκης.
ΓΡΑΠΤΗ ΕΡΩΤΗΣΗ E-0981/96 υποβολή: Brigitte Langenhagen (PPE) προς την Επιτροπή (26 Απριλίου 1996)

Θέμα: Οριστικό σύστημα ΦΠΑ στην Ευρωπαϊκή Κοινότητα

Θα περιέχει η τελική νομοθεσία για το ΦΠΑ ρύθμιση, η οποία θα λαμβάνει υπόψη τις ιδιαιτερότητες των κοινοφελών οργανισμών και θα προβλέπει την απαλλαγή από ΦΠΑ που δεν μπορεί να συμψηφισθεί με φόρους που έχουν προκαταβληθεί;

Απάντηση του κ. Monti εξ ονόματος της Επιτροπής (13 Ιουνίου 1996)

Η Επιτροπή επανεξετάζει όλες τις πτυχές του ισχύοντος κοινοτικού συστήματος ΦΠΑ με σκοπό την εισαγωγή καθεστώτος που θα είναι καλύτερα προσαρμοσμένο στις ανάγκες μιας πραγματικά ολοκληρωμένης εσωτερικής αγοράς. Η Επιτροπή δεν είναι σε θέση να προβλέψει το αποτέλεσμα της εν λόγω μελέτης. Ωστόσο, μπορεί να διαβεβαιώσει το αξιότιμο μέλος ότι στο στάδιοτων προκαταρκτικών εργασιών θα εξετασθεί, μεταξύ άλλων, ο τρόπος αντιμετώπισης των κοινωφελών οργανισμών και φιλανθρωπικών οργανώσεων.
ΓΡΑΠΤΗ ΕΡΩΤΗΣΗ E-0982/96 υποβολή: Brigitte Langenhagen (PPE) προς την Επιτροπή (26 Απριλίου 1996)

Θέμα: Οριστικό σύστημα ΦΠΑ στην Ευρωπαϊκή Κοινότητα

Υπάρχει πρόθεση να συμπεριληφθούν αυτούσιες στην τελική νομοθεσία για το ΦΠΑ οι παράγραφοι 4β και 5 του άρθρου 15 της 6ης οδηγίας της 17.05.1977;

Aπάντηση του κ. M. Monti εξ ονόματος της Επιτροπής (10 Ιουνίου 1996)

Σύμφωνα με το άρθρο 15 παράγραφος 4 της έκτης οδηγίας ΦΠΑ (οδηγία 77/388/ΕΟΚ, όπως τροποποιήθηκε ((ΕΕ L 384, 30.12.1992 ))), η Επιτροπή πρέπει να υποβάλει προτάσεις, όσο το δυνατόν συντομότερα, για να καθοριστούν οι κοινοτικοί φορολογικοί κανόνες που θα προσδιορίζουν το πεδίο εφαρμογής και τις πρακτικές λεπτομέρειες για την εφαρμογή της απαλλαγής που προβλέπει η διάταξη αυτή.

Εξάλλου, η Επιτροπή βρίσκεται στο στάδιο επεξεργασίας του μελλοντικού οριστικού καθεστώτος ΦΠΑ, πράγμα που συνεπάγεται τη ριζική και συστηματική επανεξέταση του συνόλου των μηχανισμών ΦΠΑ. Σκοπεύει να υποβάλει, πριν από το καλοκαίρι, ένα έγγραφο στο οποίο θα προσδιορίζονται οι κατευθυντήριες γραμμές του καθεστώτος που πρόκειται να προτείνει καθώς και το πρόγραμμα εργασίας για τη μετάβαση στο οριστικό καθεστώς.

Κατά συνέπεια, η Επιτροπή πιστεύει ότι στο πρώιμο αυτό στάδιο δεν θα ήταν σκόπιμο να λάβει θέση για την εξέλιξη των κοινοτικών φορολογικών κανόνων σχετικά με το πεδίο εφαρμογής και τις λεπτομέρειες εφαρμογής μιας συγκεκριμένης απαλλαγής. Στο πλαίσιο αυτό, και μέχρις ότου τεθούν σε ισχύ οι κοινοί κανόνες, τα κράτη μέλη εξακολουθούν να έχουν τη δυνατότητα να περιορίζουν την έκταση στην οποία μπορεί να εφαρμόζεται η απαλλαγή αυτή.